Uredba Komisije (ES) št. 754/94

z dne 30. marca 1994

o uvrstitvi določenega blaga v kombinirano nomenklaturo

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2658/87 o tarifni in statistični nomenklaturi ter skupni carinski tarifi [1], kakor je bila nazadnje spremenjena z Uredbo Komisije (ES) 535/94 [2] in zlasti člena 9 Uredbe,

ker je zaradi zagotavljanja enotne uporabe kombinirane nomenklature, ki je priloga navedene uredbe, treba sprejeti ukrepe v zvezi z uvrstitvijo blaga iz Priloge te uredbe;

ker Uredba (EGS) št. 2658/87 določa splošna pravila za razlago kombinirane nomenklature in se ta pravila uporabljajo tudi za vsako drugo nomenklaturo, ki delno ali v celoti temelji na njej ali ji dodaja dodatne pododdelke in ki jo določajo posebni predpisi Skupnosti, z namenom uporabe carinskih ali drugih ukrepov v zvezi z blagovno menjavo;

ker se mora v skladu z navedenimi splošnimi pravili blago, poimenovano v stolpcu 1 preglednice, priložene k tej uredbi, uvrstiti v ustrezne tarifne oznake KN, ki so navedene v stolpcu 2, in sicer iz utemeljitev, navedenih v stolpcu 3;

ker je primerno, da se po določbah iz člena 12(6) Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti [3], imetnik za obdobje treh mesecev še naprej lahko sklicuje na zavezujoče tarifne informacije, ki jih izdajo carinski organi držav članic v zvezi z uvrstitvijo blaga v kombinirano nomenklaturo in ki niso v skladu s pravicami, določenimi s to uredbo;

ker oddelek za tarifno in statistično nomenklaturo Odbora za carinski zakonik ni podal mnenja v roku, ki ga je določil njegov predsedujoči, za izdelka št. 1 in 4 v priloženi preglednici;

ker so ukrepi, predvideni s to uredbo, v skladu z mnenjem oddelka za tarifno in statistično nomenklaturo Odbora za carinski zakonik, kar zadeva izdelke št. 2, 3, 5, 6 in 7 v priloženi preglednici,

SPREJELA NASLEDNJO UREDBO:

Člen 1

Blago, poimenovano v stolpcu 1 priložene preglednice, je zdaj uvrščeno v kombinirano nomenklaturo v ustrezne oznake KN iz stolpca 2 navedene preglednice.

Člen 2

Na podlagi člena 12(6) Uredbe (EGS) št. 2913/92 se je za obdobje treh mesecev mogoče še naprej sklicevati na zavezujoče tarifne informacije, ki so jih izdali carinski organi držav članic in niso skladne s pravicami, ki jih določa ta uredba.

Člen 3

Ta uredba začne veljati 21. dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 30. marca 1994

Za Komisijo

Christiane Scrivener

Članica Komisije

[1] UL L 256, 7.9.1987, str. 1.

[2] UL L 68, 11.3.1994, str. 15.

[3] UL L 302, 19.10.1992, str. 1.

--------------------------------------------------

PRILOGA

Poimenovanje blaga | Uvrstitev v tarifno oznako KN | Utemeljitve |

(1) | (2) | (3) |

1.Izdelek, znan kot grafična tablica ali digitalizator, sestavljen iz ploščatega plastičnega ohišja in električnih komponent, kot so procesorji, plošča tiskanega vezja in vmesniška vezja. Zgornja površina, katere občutljivo območje je veliko približno 28 cm krat 28 cm, je opremljena s prekrivkom z meniji. Tablica je dobavljena s peresom in je s kablom neposredno povezana s centralno procesno enoto naprave za avtomatsko obdelavo podatkov. | 84719280 | Uvrstitev opredeljujejo določbe splošnih pravil 1 in 6 za razlago kombinirane nomenklature, opomba 5(B) k Poglavju 84 in besedilo tarifnih oznak KN 8471, 847192 in 84719280. |

2.Barvni monitor s 35,5-centimetrsko katodno cevjo visoke ločljivosti z zasenčevalno masko, z velikostjo pike 0,31 mm pri slikovnih pikah iste barve, omrežnim adapterjem in vezja za obdelovanje RGB video signalov in sinhronskih vhodnih signalov (video pasovna širina 30 MHz) ter upravljanje slikovne cevi za reprodukcijo teksta in grafike kot del sistemov elektronske obdelave podatkov in drugih sistemov obdelave informacij. Monitor ne more prikazati barvne slike iz sestavljenega video signala. | 84719280 | Uvrstitev opredeljujejo določbe splošnih pravil 1 in 6 za razlago kombinirane nomenklature, opomba 5(B) k Poglavju 84 in besedilo tarifnih oznak KN 8471, 847192 in 84719280. |

3.Modem na baterijski pogon v ohišju dimenzij 10,2 × 6,1 × 2,5 cm, opremljen s štirimi lučkami, ki označujejo stanje klica, hitrost, nosilno frekvenco in stanje akumulatorja. Modem ima tudi podatkovni priključek, telefonske spojnike, zvokovni spojnik in standardiziran miniaturni telefonski vtič. Modem se uporablja za asinhroni prenos podatkov med opremo za avtomatsko obdelavo podatkov preko telefonskih linij v polnem dupleksnem in zvokovnem spojniškem načinu pri hitrosti 300 ali 1200 bitov na sekundo. | 85174000 | Uvrstitev opredeljujejo določbe splošnih pravil 1 in 6 za razlago kombinirane nomenklature in besedilo tarifnih oznak KN 8517 in 85174000 (glej tudi pojasnila k harmoniziranemu sistemu, številka 85.17, del III). |

4.Večpredstavnostni interaktivni sistem v enojnem ohišju (43,8 × 31,75 × 9,4 cm), zmožen na monitorju, v zvočnikih ali slušalkah reproducirati zvočne, grafične, besedilne in video podatke, zapisane na kompaktni plošči (CD-ju).Infrardeči daljinski upravljalnik za posebne zvočne in video funkcije enote je del sistema. Z dodatkom drugih pripomočkov (npr. diskovnega pogona, tipkovnice in miške) se lahko uporablja kot osebni računalnik. Ohišje vsebuje naslednje komponente: ploščo s tiskanim vezjem, ki vključuje digitalno procesno enoto (CPU, 1 MB RAM-a in 512 KB ROM-a), grafično komponento, video komponento, zvočno komponento z lastno CD zvočno enoto inCD — ROM (za reprodukcijo podatkov, zvoka in slike samo s 5-palčnih kompaktnih plošč).Sistem lahko zagotovi približno 70 minut glasbe s kakovostjo HI-FI in grafiko velike do majhne ločljivosti. Sposobnost prikazovanja videa pri mirujoči sliki z največjo dolžino približno petih minut. | 85219000 | Uvrstitev opredeljujejo določbe splošnih pravil 1, 3(c) in 6 za razlago kombinirane nomenklature, opomba 5 k Poglavju 84 kombinirane nomenklature in besedilo tarifnih oznak KN 8521 in 85219000. |

5.CD interaktivni sistem v enojnem ohišju za reprodukcijo digitalne slike in zvoka za televizijo z laserskim sistemom za optično branje. Dobavlja se z miško in infrardečim daljinskim upravljalnikom.Vsebuje nadzorno enoto, ki pretvarja signale iz predvajalne enote, daljinskega upravljalnika ali miške v enoto s televizijskim zaslonom in zvočniki, kar omogoča interakcijo s sliko in zvokom. | 85219000 | Uvrstitev opredeljujejo določbe splošnih pravil 1, 3(c) in 6 za razlago kombinirane nomenklature, opomba 5 k Poglavju 84 kombinirane nomenklature in besedilo tarifnih oznak KN 8521 in 85219000. |

6.Komponente "naprave za radijsko oddajanje in sprejemanje", ki v prodaji na drobno niso na voljo v enem pakiranju in so sestavljene iz: | | |

(a)oddajnega mikrofona, ki vsebuje zelo občutljiv radijski oddajnik z vgrajenim mikrofonom in anteno; ter | 85251090 | Uvrstitev opredeljujejo določbe splošnih pravil 1 in 6 za razlago kombinirane nomenklature in besedilo tarifnih oznak KN 8525, 852510, 85251090, 8527, 852790 in 85279099. |

(b)enega ali več sprejemnikov, ki vsebujejo radijski sprejemnik s frekvenčnim modulom in vtičnico za povezavo s slušnim aparatom, povezanim z usmerjenim mikrofonom ali pa tudi ne. | 85279099 | Uvrstitev v tarifno številko 9021 ni mogoča, ker blago ni namenjeno izključno kot slušni aparat ali dodatek k slušnemu aparatu v smislu tarifne številke. |

7.Barvni video monitor, zmožen predvajati barvno sliko iz sestavljenega video signala, s 33-centimetrsko katodno cevjo, omrežnim adapterjem, vhodi signalov zvočnikov (video, avdio) in vezja za obdelovanje video/avdio in sinhronskih vhodnih signalov ter upravljanje slikovne cevi (velikost pike 0,64 mm) in zvočnika. Monitor je zasnovan za prikazovanje mirujočih ali živih slik in senc po kabelski povezavi z računalniki, video rekorderji, predvajalniki video diskov ali drugimi slikovnimi viri. | 85281031 | Uvrstitev opredeljujejo določbe splošnih pravil 1 in 6 za razlago kombinirane nomenklature in besedilo tarifnih oznak KN 8528, 852810 in 85281031. |

--------------------------------------------------